Go ile gwa opelwa dikopelo nakong ya lenaneo la go bula leo le bitšwago “Tirelo ya go Tumiša Modimo” gomme ka morago Joseph F. Rutherford a ema sethaleng. Bontši bja batho bao ba bego ba le ka holong yeo ba be ba sa dudišege. Ba sego kae ba be ba ema-ema ka baka la phišo. Seboledi se ile sa ba kgopela gore ba dule fase gomme ba theetše. Ge polelo e thoma, ga go na motho yo a ilego a lemoga lešela le legolo leo le bego le phuthilwe ka bothakga ka godimo ga sethala. TIRAGALO Ka 1986, Ngwanabo rena Minos Kokkinakis o ile a bonwa molato ka lekga la bo-18 wa gore o sokollela batho bodumeding bja gagwe. Go thoma ka 1938 go fihla ka 1992, molao wa Gerika wo o bego o thibela motho gore a se ke a sokollela ba bangwe ditumelong tša gagwe o ile wa dira gore Dihlatse tša Jehofa tša ka godimo ga tše 19 000 di golegwe.